拳毛騧唐太宗所乘馬御墨親題其下
作者：釋寶曇
朝代：宋

paragraphs: 太宗自是人中龍，黑闥未當鬼蜮雄。
穀城洺水龍自若，天遣此馬收全功。
欻然一舉雷電起，智名勇力不入耳。
身當矢石不忍嘶，我寧飲血不飲水。
人間只作拳毛看，誰知忠義事所難。
歸來四海一家日，錦茵却覆黄金鞍。
萬金頼有不死藥，御手摩挲箭痕落。
西風顧影一長鳴，身在天閑意沙漠。
驌驦在御臣的盧，郭家師子誠僕奴。
畫師畫肉不畫骨，權奇無乃天之徒。
寶墨淋漓三十六，幾代流傳到華屋。
真人固在馬不亡，堪愧駑駘費君粟。